יורם יובל

יורם יוֹבֵל (נולד ב-2 באוגוסט 1958) הוא פסיכואנליטיקאי, פסיכיאטר, חוקר מוח ישראלי, מרצה בפקולטה לרפואה באוניברסיטה העברית בירושלים וחבר האגף לרפואת המוח בבית החולים הדסה עין כרם.

יובל הוא מומחה בתחום הנוירוביולוגיה של אהבה ורגשות. בנוסף לעבודתו האקדמית, יובל מנחה את תוכנית הראיונות "שיחת נפש" בטלוויזיה החינוכית וחיבר ספרים פופולריים בעברית הכוללים תיאורי מקרה של טיפול פסיכולוגי.

קורות חיים
יובל נולד בשם יורם ליבוביץ, בנם של יפה (לבית חפץ) ואורי ליבוביץ, פרופסור לנוירוביולוגיה. סבו היה המדען והוגה הדעות ישעיהו ליבוביץ. הוא גדל במשפחה דתית בשכונת קטמון הישנה בירושלים ולמד בתיכון ליד האוניברסיטה בירושלים. כשהיה בן 14 נפטר אביו ממחלת הסרטן והוא בילה ימים רבים בבית סבו. שירת בצה"ל כקצין בחיל התותחנים, והשתתף במלחמת לבנון הראשונה כמפקד של מוצב תצפית בדרום לבנון. בעת שירותו הצבאי החליף את שם משפחתו מליבוביץ ליובל, בשל הזיהוי עם סבו ישעיהו ליבוביץ.

יובל למד רפואה באוניברסיטה העברית בירושלים, נוירוביולוגיה במכון ויצמן – שם עשה את עבודת הדוקטורט בהנחיית ידין דודאי, ופסיכיאטריה באוניברסיטת קולומביה, שם עשה את עבודת הדוקטורט בהנחיית אריק קנדל. התמחה בפסיכואנליזה במכון של אוניברסיטת קולומביה, ושייך לסגל ההוראה של המכון הפסיכואנליטי על שם אייטינגון בירושלים. הוא עבד במשך מספר שנים כמטפל במנהטן.

יובל שימש ראש תחום הטראומה בבית הספר לעבודה סוציאלית בפקולטה ללימודי רווחה ובריאות והיה ראש המכון לחקר המוח והרגשות באוניברסיטת חיפה. כיום הוא מרצה לפסיכופתולוגיה בבית הספר לרפואה של האוניברסיטה העברית.

ממוזער|יורם יובל, 2007
משנת 2008 יובל מגיש תוכנית טלוויזיה בשם "שיחת נפש" בטלוויזיה החינוכית. מטרתה המרכזית של התוכנית היא שיחה אישית עם מפורסמים ישראלים אשר חושפים פרטים וחוויות אישיות "מחדרי לבם" שהתפרסמו ושלא התפרסמו במהלך הקריירה שלהם.

בשנת 2009 השתתף והגיש יחד עם מיקי רוזנטל ואירי ריקין בערוץ 2 את הסדרה "איך להיות מאושר בשישה שיעורים". לאחר שהופקה במקור ב-2005 אך שידורה נדחה מחשש שלא תזכה לאחוזי צפייה גבוהים, הסדרה זכתה להצלחה בלתי צפויה, עם רייטינג ממוצע של כ-20%.

בשנת 2019 הנחה את הסדרה בת שלושת הפרקים "סודות המוח" בהוט 8.

בשנת 2021 הנחה את הסדרה בת שלושת הפרקים "לב שבור" בהוט 8.

בנובמבר 2021 החל להגיש פודקאסט עם ביתו נעמי בשם "בואי נדבר על זה" מבית All•in.

ביוני 2023 הנחה את הסדרה בת שלושת הפרקים "גוף ונפש" בהוט 8.

במרץ 2025 סיפר בהרצאה שהוא חוקר בהדסה השפעה של מינונים "כמעט הומאופטיים" של Buprenorphine על כאב נפשי.

פעילות פוליטית וחברתית
בשנת 2019 החל לפעול למען שינוי במרחב הפוליטי בישראל. הוא הקים את מאהל גן העצמאות בירושלים, במהלך 21 הימים שנותרו להחלטת פיזור הכנסת ה-22.

בינואר 2021, לקראת הבחירות לכנסת ה-24, הצטרף למפלגה הכלכלית החדשה בראשות ירון זליכה ושובץ במקום השלישי ברשימה.. ב-14 במרץ הודיע על פרישתו ממנה, בעקבות הסקרים לפיהם המפלגה לא צפויה לעבור את אחוז החסימה. 

באוקטובר 2024 הקים יחד עם אמהות ובנות משפחה של חטופים את "משמרת 101" בקריאה להתאחד מעבר למחלוקות ולקיטוב, ולהצטרף למאבק להשבתם הביתה. מטרת "משמרת 101" היא להפעיל לחץ כבד על הממשלה בדרישה לחתום מייד על הסכמים שיביאו להשבת כל החטופים בחזרה על ידי ישיבה מול מוסדות שלטון בירושלים בשקט, בנחישות ובבגדים לבנים.

חיים אישיים
יובל אב לשני בנים מנישואיו הראשונים ואב לשלוש בנות מבת זוגו כיום.

משפחתו

ספריו
 ישראל: שיחת נפש, הוצאת כנרת, זמורה-ביתן (תשע"ב 2012).
סערת נפש, הוצאת קשת (2001)
מה זאת אהבה, הוצאת קשת (2001)
הלנה על הגג, הוצאת משכל (1998)

קישורים חיצוניים



בית ספר לרגשות, 19 קטעים קצרים בהם פרופ' יורם יובל מדבר על מגוון נושאים הקשורים לרגשות, באתר פסיכולוגיה עברית
 דיונים והרצאות של יורם יובל, הערוץ האקדמי של אוניברסיטת חיפה
 "איך להיות מאושר ב-6 שיעורים", אתר תוכנית הטלוויזיה שיצר יובל בשיתוף עם מיקי רוזנטל, באתר mako

 ענת מוניץ, ריאיון - בטיפול עם יורם יובל, באתר הבמה, 22 באוקטובר 2013
 עדי וייטסון, שיחה עם פרופסור יורם יובל, 9 בינואר 2018, באתר "מדברים על טיפול"
 גיקונומי עם יורם יובל - גיקונומי . מרץ 2018


 גאולה אבן-סער ב"שיחה אישית" עם יורם יובל, כאן 11, 22 בספטמבר 2019









מכּתביו:
 על הנוירופסיכואנליזה של חרדה, אובדן וצער, תקציר הרצאה שניתנה בפני המכון הפסיכואנליטי בירושלים

פרויד כנראה צדק, מדיסין - פסיכיאטריה, גיליון 5, ספטמבר-נובמבר 2007




הערות שוליים

קטגוריה:פסיכיאטרים ישראלים
קטגוריה:פסיכואנליטיקאים ישראלים
קטגוריה:בעלי תואר דוקטור לרפואה מהאוניברסיטה העברית בירושלים
קטגוריה:בוגרי אוניברסיטת קולומביה
קטגוריה:מדעני מוח ישראלים
קטגוריה:סגל אוניברסיטת חיפה: עבודה סוציאלית
קטגוריה:משפחת ליבוביץ
קטגוריה:פעילי המפלגה הכלכלית החדשה
קטגוריה:סגל האוניברסיטה העברית בירושלים: רפואה
קטגוריה:יוצאים בשאלה
קטגוריה:בוגרי התיכון ליד האוניברסיטה
קטגוריה:ישראלים שנולדו ב-1958